Φέτες ψαριού με αμπελοφάσουλα και σάλτσα με πιπεριές Φλωρίνης
Μια νοστιμιά θαλασσινή και απόλυτα καλοκαιρινή ετοιμάζει για τους καλεσμένους της η σεφ Ντίνα Νικολάου.
800 γρ. πιπεριές Φλωρίνης, 200 ml ζεστό νερό, 1 σκελίδα σκόρδου, ψιλοκομμένη, 40 ml ελαιόλαδο, 1 κουτ. γλυκού καστανή ζάχαρη, 2 κουτ. σούπας ξίδι βαλσαμικό, αλάτι, φρεσκοτριμμένο πιπέρι, 1 κιλό αμπελοφάσουλα, 6 κουτ. σούπας ελαιόλαδο, 1 ξερό κρεμμύδι, σε ροδέλες, αλάτι, φρεσκοτριμμένο πιπέρι, 6 φέτες σφυρίδας ή συναγρίδας ή άλλου ψαριού της αρεσκείας μας, φρέσκες ή κατεψυγμένες (βάρους περίπου 200 - 250 γρ. η καθεμία), λίγο ελαιόλαδο, αλάτι, φρεσκοτριμμένο πιπέρι
Για να φτιάξουμε τη σάλτσα πιπεριάς, ξεκινάμε προθερμαίνοντας το γκριλ σε δυνατή φωτιά. Βάζουμε τις πιπεριές στη σχάρα του φούρνου και την τοποθετούμε σε ψηλή σκάλα. Τις ψήνουμε για 15 - 20 λεπτά, γυρίζοντάς τες τακτικά, μέχρι να μαυρίσει η φλούδα τους ομοιόμορφα. Τις βγάζουμε, τις βάζουμε γρήγορα σε ένα μεγάλο μπολ και το σκεπάζουμε αμέσως, σφικτά, με διάφανη μεμβράνη. Τις αφήνουμε για 15 λεπτά (οι υδρατμοί αποκολλούν τη φλούδα από τη σάρκα και το ξεφλούδισμα γίνεται πανεύκολα). Τις ξεφλουδίζουμε, τις κόβουμε στη μέση κατά μήκος και αφαιρούμε τα σπόρια, τα κοτσάνια και τις μεμβράνες. Ρίχνουμε τις κομμένες πιπεριές στο μπλέντερ και προσθέτουμε το ζεστό νερό, το σκόρδο, το ελαιόλαδο, τη ζάχαρη, το βαλσαμικό ξίδι, λίγο αλατοπίπερο και τα πολτοποιούμε μέχρι να γίνουν λεία σάλτσα, την οποία διατηρούμε κατά μέρος.Εν τω μεταξύ, βράζουμε άφθονο αλατισμένο νερό σε μια μεγάλη κατσαρόλα, ρίχνουμε τα αμπελοφάσουλα στην κατσαρόλα και τα βράζουμε για περίπου 8 λεπτά (από τη στιγμή που θα ξαναπάρει βράση το νερό) ή μέχρι να γίνουν όσο μαλακά τα θέλουμε. Τα μεταφέρουμε σε ένα μεγάλο μπολ με κρύο νερό και παγάκια για να διατηρήσουν ζωηρό το πράσινο χρώμα τους και τα στραγγίζουμε καλά. Σε μια ρηχή κατσαρόλα ζεσταίνουμε το λάδι και σοτάρουμε το κρεμμύδι σε δυνατή φωτιά, για 3 - 4 λεπτά, ανακατεύοντας συχνά. Προσθέτουμε τα αμπελοφάσουλα και τα σοτάρουμε μέχρι να γυαλίσουν ομοιόμορφα από το λάδι. Αλατοπιπερώνουμε και τα αποσύρουμε από τη φωτιά.Αλείφουμε τις φέτες ψαριού με λίγο ελαιόλαδο και από τις δύο πλευρές και τις πασπαλίζουμε με αλάτι και πιπέρι. Τις βάζουμε σε ένα ταψί, σε μονή στρώση και το τοποθετούμε στο μεσαίο ράφι του φούρνου. Ψήνουμε στο γκριλ για περίπου 5 λεπτά, μέχρι να ροδίσουν καλά, τις γυρίζουμε και τις ψήνουμε για άλλα 5 λεπτά κι απ' την άλλη πλευρά, μέχρι να ροδίσουν και από αυτή την πλευρά.Σερβίρουμε το ψάρι με τα αμπελοφάσουλα και τη σάλτσα πιπεριάς. Συνοδεύουμε με μια ωραία ντοματοσαλάτα με χοντρό αλάτι και κάππαρη.
Πιπεριές,Ψάρι